Document ID: 31987R0418

Title and Content:
***** ΚΑΝΟΝΙΣΜΟΣ (ΕΟΚ) αριθ. 418/87 ΤΗΣ ΕΠΙΤΡΟΠΗΣ της 11ης Φεβρουαρίου 1987 για την αναδρομική θέσπιση κοινοτικής επιτήρησης των εισαγωγών ουρίας καταγωγής τρίτων χωρών Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 288/82 του Συμβουλίου της 5ης Φεβρουαρίου 1982 σχετικά με το κοινό καθεστώς που εφαρμόζεται στις εισαγωγές (1), όπως τροποποιήθηκε τελευταία από τον κανονισμό (ΕΟΚ) αριθ. 1243/86 (2), και ιδίως το άρθρο 10, Μετά από διαβούλευση στο πλαίσιο της επιτροπής που προβλέπει αυτός ο κανονισμός, Εκτιμώντας: ότι με την απόφαση 87/C 29/04 της Επιτροπής (3) η θέση σε ελεύθερη κυκλοφορία στο Ηνωμένο Βασίλειο ουρίας καταγωγής ΕΣΣΔ και Λαϊκής Δημοκρατίας της Γερμανίας υποβάλλεται σε ποσοτικούς περιορισμούς μέχρι τις 31 Δεκεμβρίου 1987· ότι τα μέτρα αυτά είναι δυνατόν να προκαλέσουν μεταβολή των παραδοσιακών εμπορικών συναλλαγών, τόσο με την αύξηση των εξαγωγών προς άλλα κράτη μέλη, όσο και με την πραγματοποίηση έμμεσων εξαγωγών μέσω άλλων τρίτων χωρών· ότι η θέσπιση εμπορικών μέτρων από ορισμένες τρίτες χώρες, συμπεριλαμβανομένων των Ηνωμένων Πολιτειών Αμερικής, όσον αφορά την ουρία, υπάρχει κίνδυνος να προκαλέσει αύξηση των εξαγωγών των χωρών παραγωγής προς την Κοινότητα· ότι από τα παραπάνω προκύπτει πως οι εισαγωγές ουρίας που υπάγεται στις διακρίσεις 31.02 ex Β ex Γ του κοινού δασμολογίου και αντιστοιχεί στους κώδικες ΝΙΜΕΧΕ 31.02-15 και 31.02-80, καταγωγής τρίτων χωρών, θα ήταν δυνατόν να κυμανθούν σε υψηλά επίπεδα κατά το 1987 και να αποτελέσουν σημαντικό τμήμα της κοινοτικής αγοράς· ότι οι πρώτες εισαγωγές πραγματοποιήθηκαν σε τιμές σημαντικά κατώτερες από τις τιμές της κοινοτικής αγοράς· ότι οι εν λόγω εισαγωγές είναι δυνατόν να προκαλέσουν μείωση των τιμών και να έχουν αρνητική επίπτωση στην κοινοτική βιομηχανία, και να προκαλέσουν ζημία στους κοινοτικούς παραγωγούς ομοειδών και ανταγωνιστικών προϊόντων· ότι, δεδομένης της κατάστασης, η Κοινότητα έχει συμφέρον να θεσπίσει αναδρομικά κοινοτική επιτήρηση των εισαγωγών αυτών, ώστε να έχει στη διάθεσή της το συντομότερο δυνατό πληροφορίες για την εξέλιξη των εισαγωγών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι εισαγωγές, στην Κοινότητα, ουρίας που υπάγεται στις διακρίσεις 31.02 ex Β και ex Γ του κοινού δασμολογίου και αντιστοιχεί στους κώδικες ΝΙΜΕΧΕ 31.02-15 και 31.02-80, καταγωγής τρίτων χωρών, υποβάλλονται σε κοινοτική επιτήρηση με αναδρομική ισχύ, σύμφωνα με τους τρόπους που προβλέπουν τα άρθρα 10 και 14 του κανονισμού (ΕΟΚ) αριθ. 288/82 καθώς και ο παρών κανονισμός. Άρθρο 2 Οι ανακοινώσεις των κρατών μελών που προβλέπει το άρθρο 14 του κανονισμού (ΕΟΚ) αριθ. 288/82 περιέχουν τις ακόλουθες ενδείξεις: α) λεπτομερή τεχνική περιγραφή του προϊόντος καθώς και την αναφορά της διάκρισης του κοινού δασμολογίου, της χώρας καταγωγής και της χώρας προέλευσης· β) την ποσότητα· γ) τη δασμολογητέα αξία. Άρθρο 3 Ο παρών κανονισμός αρχίζει να ισχύει την τρίτη ημέρα από την δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Φεβρουαρίου έως τις 31 Δεκεμβρίου 1987. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Φεβρουαρίου 1987.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 614
2449
2014
3489

EuroVoc IDs (Expanded): 614
2449
2014
3489

Dataset Source: meu

Split: train